ΑΠΟΦΑΣΕΙΣ
Αριθμ. απόφ. 193/21-03-2025
Τροποποίηση του Κανονισμού Διδακτορικών
Σπουδών του Τμήματος Θεατρικών Σπουδών
του Εθνικού και Καποδιστριακού Πανεπιστημίου
Αθηνών.
Η ΣΥΓΚΛΗΤΟΣ ΤΟΥ ΕΘΝΙΚΟΥ ΚΑΙ
ΚΑΠΟΔΙΣΤΡΙΑΚΟΥ ΠΑΝΕΠΙΣΤΗΜΙΟΥ ΑΘΗΝΩΝ
Έχοντας υπόψη:
1. Τον ν. 4957/2022 «Νέοι Ορίζοντες στα Ανώτατα
Εκπαιδευτικά Ιδρύματα: Ενίσχυση της ποιότητας, της
λειτουργικότητας και της σύνδεσης των Α.Ε.Ι. με την
κοινωνία και λοιπές διατάξεις» (Α’ 141) και ειδικότερα
τα άρθρα 90-97 αυτού.
2. Την υπό στοιχεία 135557/Ζ1/1-11-2022 εγκύκλιο του
Υπουργείου Παιδείας και Θρησκευμάτων «Εφαρμογή
των διατάξεων του ν. 4957/2022 “Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι.
με την κοινωνία και λοιπές διατάξεις’’ (Α’ 141) για την οργάνωση και λειτουργία προγραμμάτων μεταπτυχιακών
σπουδών και λοιπά θέματα»,
3. Τον ν. 4386/2016 «Ρυθμίσεις για την έρευνα και άλλες διατάξεις» (Α’ 83),
4. Την υπ’ αρ. 1432/20-1-2023 απόφαση της Συγκλήτου του Ε.Κ.Π.Α. με την οποία εγκρίθηκε ο Κανονισμός
Μεταπτυχιακών και Διδακτορικών Σπουδών του Ε.Κ.Π.Α.
(Β’ 392),
5. Την υπ’ αρ. 597/1-2-2018 απόφαση της Συγκλήτου
του ΕΚΠΑ με την οποία εγκρίθηκε ο Κανονισμός Διδακτορικών Σπουδών του Τμήματος Θεατρικών Σπουδών
του Εθνικού και Καποδιστριακού Πανεπιστημίου Αθηνών
(Β’ 561),
6. Το απόσπασμα πρακτικών της Συνέλευσης του
Τμήματος Θεατρικών Σπουδών του Εθνικού και Καποδιστριακού Πανεπιστημίου Αθηνών (4η Συνεδρίαση
2024-2025, 20/12/2024),
7. Το απόσπασμα πρακτικού της Συγκλήτου του ΕΚΠΑ
(8η συνεδρίαση 26-02-2025),
8. Το γεγονός ότι με την παρούσα δεν προκαλείται δαπάνη εις βάρους του κρατικού προϋπολογισμού,
9. το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ -ΜΙΤΟΣ, αποφασίζει:
την τροποποίηση του Κανονισμού Διδακτορικών
Σπουδών του Τμήματος Θεατρικών Σπουδών του Εθνικού και Καποδιστριακού Πανεπιστημίου Αθηνών ως
ακολούθως:
Άρθρο 1
Οργάνωση διδακτορικών Σπουδών
1.1 Οι διδακτορικές σπουδές, που αποτελούν τον τρίτο
κύκλο σπουδών, οργανώνονται και λειτουργούν από το
Τμήμα Θεατρικών Σπουδών (ΤΘΣ) του Εθνικού και Καποδιστριακού Πανεπιστημίου Αθηνών (ΕΚΠΑ), με βάση
την ισχύουσα νομοθεσία, τον Κανονισμό Μεταπτυχιακών
και Διδακτορικών Σπουδών του ΕΚΠΑ και τον παρόντα
Κανονισμό Διδακτορικών Σπουδών.
1.2 Οι διδακτορικές σπουδές του ΤΘΣ του ΕΚΠΑ αποσκοπούν στην προαγωγή της πρωτότυπης επιστημο-
νικής έρευνας και στην ουσιαστική συνεισφορά στην
εξέλιξη της γνώσης στο επιστημονικό πεδίο των Θεατρικών Σπουδών και εν γένει των Παραστατικών Τεχνών
και ειδικότερα σε τουλάχιστον ένα (1) γνωστικό αντικείμενο που θεραπεύει το ΤΘΣ. Οδηγούν στην απόκτηση
Διδακτορικού Διπλώματος (ΔΔ), μετά την εκπόνηση και
επιτυχή υποστήριξη διδακτορικής διατριβής.
1.3 Προγράμματα σπουδών τρίτου κύκλου για την
εκπόνηση διδακτορικής διατριβής με συνεπίβλεψη
διοργανώνονται από το ΤΘΣ του ΕΚΠΑ σε συνεργασία
με ένα (1) ή περισσότερα Τμήματα του ιδίου ή άλλου
Ανώτατου Εκπαιδευτικού Ιδρύματος (ΑΕΙ) της ημεδαπής,
την Ακαδημία Αθηνών, με ερευνητικούς και τεχνολογικούς φορείς του άρθρου 13Α του ν. 4310/2014 (Α’ 258),
Ερευνητικά Πανεπιστημιακά Ινστιτούτα, καθώς και με
Ιδρύματα της αλλοδαπής. Δεν επιτρέπεται η σύμπραξη
με εκπαιδευτικούς φορείς μη τυπικής μεταλυκειακής
εκπαίδευσης του ν. 3696/2008 (Α’ 177).
Μεταξύ των συνεργαζόμενων φορέων καταρτίζεται
Ειδικό Πρωτόκολλο Συνεργασίας (ΕΠΣ), το οποίο εγκρίνεται από τις Συγκλήτους των πανεπιστημίων και τα αρ-
μόδια όργανα διοίκησης των άλλων φορέων. Στο ΕΠΣ
ορίζεται οπωσδήποτε εάν η επιτυχής ολοκλήρωση του
κοινού προγράμματος διδακτορικών σπουδών οδηγεί
στην απονομή ενός ενιαίου ή διπλού τίτλου σπουδών
από τα συνεργαζόμενα ιδρύματα.
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
11 Απριλίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 1821
14.04.2025 13:22:11
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
Τη διοικητική ευθύνη της εκπόνησης της διδακτορικής
διατριβής αναλαμβάνει ένα από τα συνεργαζόμενα Ιδρύματα, ορίζεται ένας/μία επιβλέπων/ουσα Διδακτορικής
Διατριβής (ΕΔΔ) από κάθε συνεργαζόμενο Ίδρυμα/φορέα και η εκπόνηση της διατριβής διαρκεί τουλάχιστον
τρία (3) έτη από τον ορισμό των επιβλεπόντων μελών
ΔΕΠ ή/και ερευνητών/τριών.
1.4 Διδακτορικά του άρθρου 96 του ν. 4957/2022
(«Βιομηχανικά διδακτορικά»): Υποψήφιοι που πληρούν
τις προϋποθέσεις εγγραφής σε προγράμματα διδακτορικών σπουδών, δύνανται να υποβάλουν αίτηση για
την εκπόνηση διδακτορικής διατριβής σε συνεργασία
με επιχείρηση ή βιομηχανία, που εδρεύει ή παράρτημά της λειτουργεί στην ημεδαπή, η οποία αφορά στη
διεξαγωγή βιομηχανικής ή εφαρμοσμένης έρευνας με
σκοπό την εξαγωγή ερευνητικών αποτελεσμάτων για
την παραγωγή καινοτόμων προϊόντων ή υπηρεσιών.
Με πρωτόκολλο συνεργασίας μεταξύ του Ιδρύματος,
της συνεργαζόμενης επιχείρησης ή βιομηχανίας και του
υποψήφιου διδάκτορα, το οποίο εγκρίνεται από τη Σύγκλητο του Ιδρύματος, κατόπιν εισήγησης του Τμήματος,
καθορίζονται οι ειδικότεροι όροι συνεργασίας για την
εκπόνηση διδακτορικής διατριβής στην επιχείρηση ή τη
βιομηχανία και την εξαγωγή των ερευνητικών αποτελεσμάτων, τη χρήση υποδομών του εξοπλισμού του Ιδρύ-
ματος, αν η έρευνα διεξάγεται εντός του πανεπιστημίου
τις υποχρεώσεις και τα δικαιώματα κάθε συμβαλλόμενου
μέρους, συμπεριλαμβανομένου του καθορισμού των
δικαιωμάτων πνευματικής ιδιοκτησίας επί του έργου που
διεξάγεται κατά τη διάρκεια εκπόνησης της διδακτορικής διατριβής.
Οι όροι και οι προϋποθέσεις εκπόνησης των ως άνω
διδακτορικών, η συνεργασία με ιδιωτικούς φορείς για
την εκπόνηση της διδακτορικής έρευνας σε αυτούς, οι
όροι και η δυνατότητα εκπροσώπησης του φορέα στην
τριμελή ή/και επταμελή επιστημονική επιτροπή ορίζονται με βάση την κείμενη νομοθεσία.
Άρθρο 2
Όργανα
2.1 Αρμόδια όργανα για την ίδρυση και τη λειτουργία
των Διδακτορικών Σπουδών είναι η Σύγκλητος του ΕΚΠΑ
και η Συνέλευση του ΤΘΣ.
2.2 Η Γραμματεία του ΤΘΣ υποστηρίζει γραμματειακά
και διοικητικά τις διδακτορικές σπουδές (προκήρυξη,
εγγραφές, τήρηση αρχείου κ.ά.).
Άρθρο 3
Προκήρυξη θέσεων υποψηφίων διδακτόρων
3.1 Το Τμήμα Θεατρικών Σπουδών δέχεται αιτήσεις για
εκπόνηση διδακτορικής διατριβής αποκλειστικά στην
αρχή κάθε ακαδημαϊκού εξαμήνου (1-30 Οκτωβρίου και
1-30 Μαρτίου κάθε έτους), μετά τη δημοσίευση σχετικής
πρόσκλησης εκδήλωσης ενδιαφέροντος.
3.2 Η πρόσκληση εκδήλωσης ενδιαφέροντος αναρτάται στον διαδικτυακό τόπο του ΤΘΣ.
3.3 Οι προϋποθέσεις, οι όροι, οι προθεσμίες και οι διαδικασίες κατάθεσης υποψηφιοτήτων και επιλογής υπο-
ψηφίων διδακτόρων, καθώς και πρόσθετες υποχρεώσεις
τους, ρήτρες και παραδοτέα, μνημονεύονται στη σχετική
πρόσκληση σύμφωνα με τον παρόντα Κανονισμό.
3.4 Το Τμήμα έχει τη δυνατότητα, έπειτα από απόφαση της Συνέλευσης, να δημοσιεύσει πρόσκληση ενδια-
φέροντος για θέσεις ΥΔ σε ίδιες ή διαφορετικές από τις
αναγραφόμενες προθεσμίες που δύνανται να αφορούν:
- ειδικές ερευνητικές περιοχές ενδιαφέροντος του
Τμήματος
- ένταξη ΥΔ σε ερευνητικά προγράμματα των μελών
ΔΕΠ ή των Εργαστηρίων του
- κατόχους υποτροφιών
- υποψηφίους για εκπόνηση διατριβής με υποτροφίες,
εφόσον το ΤΘΣ εξασφαλίσει τη σχετική χρηματοδότηση.
Οι σχετικές προκηρύξεις μπορούν να προβλέπουν ειδικούς όρους, προθεσμίες και διαδικασίες εκπόνησης,
πρόσθετες υποχρεώσεις, ρήτρες, παραδοτέα, επιπλέον
διαδικασίες και κριτήρια, πέραν όσων προβλέπονται
στον παρόντα Κανονισμό. Οι προκηρύξεις αυτές αναρτώνται στον διαδικτυακό τόπο του ΤΘΣ και του ΕΚΠΑ.
Άρθρο 4
Επιλογή υποψηφίων διδακτόρων
4.1 Δικαίωμα υποβολής αίτησης για την εγγραφή στο
πρόγραμμα διδακτορικών σπουδών του ΤΘΣ έχουν:
I. κάτοχοι μεταπτυχιακού διπλώματος που έχει χορηγηθεί από Ανώτατο Εκπαιδευτικό Ίδρυμα (ΑΕΙ) της
ημεδαπής ή αλλοδαπής ή απόφοιτοι προπτυχιακού προγράμματος σπουδών ΑΕΙ της ημεδαπής ή αλλοδαπής, η
επιτυχής ολοκλήρωση του οποίου στη χορήγηση ενιαίου και αδιάσπαστου τίτλου σπουδών μεταπτυχιακού
επιπέδου (integrated master) σύμφωνα με την κείμενη
νομοθεσία.
II. Σε άκρως εξαιρετικές περιπτώσεις, εφόσον κάποιοι/
ες ενδιαφερόμενοι/ες, μη κάτοχοι Διπλώματος Μεταπτυχιακών Σπουδών, διαθέτουν τεκμηριωμένα αναγνω-
ρισμένο ερευνητικό, συγγραφικό ή καλλιτεχνικό έργο,
γίνονται δεκτοί/ές ως ΥΔ, με απόφαση της Συνέλευσης
του Τμήματος. Στην περίπτωση αυτή, για την απόκτηση του διδακτορικού διπλώματος είναι υποχρεωτική η
παρακολούθηση και επιτυχής εξέταση σε μεταπτυχιακά
μαθήματα του Προγράμματος Μεταπτυχιακών Σπουδών
του ΤΘΣ, μετά από εισήγηση του/ης επιβλέποντος/ουσας (ΕΔΔ) και τη σύμφωνη γνώμη της Συνέλευσης του
Τμήματος. Αναλόγως με την περίπτωση, τα μαθήματα
δεν μπορούν να υπερβαίνουν τα έξι (6) ούτε να είναι
λιγότερα από τρία (3).
4.2 Τα απαιτούμενα δικαιολογητικά για την υποβολή
αίτησης υποβάλλονται αποκλειστικώς ηλεκτρονικά στο
πρωτόκολλο του πανεπιστημίου και είναι τα ακόλουθα:
I. Αίτηση εκπόνησης διδακτορικής διατριβής, στην
οποία καταγράφονται:
- ο προτεινόμενος τίτλος διδακτορικής διατριβής
- η προτεινόμενη γλώσσα εκπόνησης της διδακτορικής
διατριβής
- ο/η προτεινόμενος/η ΕΔΔ της διδακτορικής διατριβής.
II. Τεκμηριωμένη ερευνητική πρόταση της διατριβής
(2.000-4.000 λέξεων), όπου καταγράφονται:
- το θέμα και τα ερευνητικά ερωτήματα
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
- η γενική προβληματική της έρευνας
- η προτεινόμενη θεωρητική προσέγγιση
- η ερευνητική μεθοδολογία
- τα προσδοκώμενα ερευνητικά αποτελέσματα
- η καινοτομία της προτεινόμενης έρευνας και η συνεισφορά της στην ανάπτυξη της επιστήμης
- ενδεικτική βιβλιογραφία, η οποία αναμένεται να
παρακολουθεί τη σύγχρονη επιστημονική συζήτηση
σχετικά με το θέμα.
III. Φωτοτυπία δελτίου αστυνομικής ταυτότητας
IV. Αναλυτικό εργοβιογραφικό υπόμνημα
V. Αντίγραφο Πτυχίου
VI. Αντίγραφο Διπλώματος Μεταπτυχιακών Σπουδών
VII. Αναγνώριση ακαδημαϊκού τίτλου σπουδών της
αλλοδαπής (για πτυχιούχους ΑΕΙ του εξωτερικού)
VIII. Πιστοποιητικά αναλυτικής βαθμολογίας προπτυχιακών και μεταπτυχιακών σπουδών
IX. Αναγνωρισμένα πιστοποιητικά γλωσσομάθειας για
τουλάχιστον δύο (2) από τις καθιερωμένες στη διεθνή
βιβλιογραφία ξένες γλώσσες, η μία σε επίπεδο Γ2 και η
άλλη τουλάχιστον σε επίπεδο B2.
X. Αναγνωρισμένο πιστοποιητικό γλωσσομάθειας
(επίπεδο Γ2) όσον αφορά τη γλώσσα εκπόνησης της
διατριβής στην περίπτωση συνεπίβλεψης
XI. Αναγνωρισμένο πιστοποιητικό ελληνομάθειας
(επίπεδο Γ2) για τους/τις αλλοδαπούς/ές υποψηφίους/
ες (εφόσον προτείνουν την ελληνική ως γλώσσα συγγραφής της διατριβής τους)
XII. Αντίγραφο διπλωματικής μεταπτυχιακής εργασίας
σε ψηφιακή ή/και έντυπη μορφή
XIII. Οποιαδήποτε επικουρικά στοιχεία (συστατικές
επιστολές, βραβεία, δημοσιευμένες εργασίες κ.ά.), που
ο/η ενδιαφερόμενος/η κρίνει ότι θα βοηθήσουν στην
πληρέστερη αξιολόγηση της αίτησης του/της.
4.2.1 Αποδεκτά πιστοποιητικά ξένων γλωσσών είναι τα
οριζόμενα κάθε φορά από τον ΑΣΕΠ (τρέχουσα έκδοση
του παραρτήματος, https://info.asep.gr/sites/default/
files/2024-06/pararthma_glwssomatheias_13_6_2024
_%5B15752%5D.pdf).
4.2.2 Η άριστη γνώση της ελληνικής γλώσσας αποδεικνύεται από:
- το Κρατικό Πιστοποιητικό Ελληνομάθειας που χορηγείται από το Κέντρο Ελληνικής Γλώσσας (8 (ΠΔ 363/98).
- πτυχίο, προπτυχιακό ή μεταπτυχιακό ή διδακτορικό
δίπλωμα στη νεοελληνική γλώσσα και φιλολογία και τις
νεοελληνικές σπουδές οποιουδήποτε αναγνωρισμένου
ιδρύματος τριτοβάθμιας εκπαίδευσης της αλλοδαπής,
συνοδευόμενο από σχετική βεβαίωση του ιδρύματος για
τη γλώσσα στην οποία πραγματοποιήθηκαν οι σπουδές.
- μεταπτυχιακό δίπλωμα στο πλαίσιο συνεργασίας εκπαιδευτικού ιδρύματος τριτοβάθμιας εκπαίδευσης της
αλλοδαπής με αναγνωρισμένο ομοταγές της ημεδαπής,
εφόσον η γλώσσα διδασκαλίας, των εξετάσεων, της συγγραφής και της παρουσίασης της μεταπτυχιακής εργασίας
είναι η ελληνική κατά τα οριζόμενα στις οικείες διατάξεις,
συνοδευόμενο από σχετική βεβαίωση του ιδρύματος για
τη γλώσσα στην οποία πραγματοποιήθηκαν οι σπουδές.
4.2.3 Η ερευνητική πρόταση και το εργοβιογραφικό
υπόμνημα μπορούν να κατατίθενται στη γλώσσα στην
οποία ο/η ενδιαφερόμενος/η προτείνει να εκπονηθεί η
διδακτορική διατριβή. Σε αυτή την περίπτωση, η πρόταση πρέπει να συνοδεύεται από εκτενή περίληψη στα
ελληνικά.
4.3 Η διαδικασία επιλογής των ΥΔ είναι η ακόλουθη:
Η Συνέλευση του ΤΘΣ κατηγοριοποιεί τις αιτήσεις βάσει ερευνητικού αντικειμένου και ορίζει μία τριμελή επι-
τροπή ανά κατηγορία, αποτελούμενη από μέλη ΔΕΠ του
ΤΘΣ ιδίου ή συναφούς αντικειμένου. Η επιτροπή εξετάζει
τις αιτήσεις και τα συνυποβληθέντα έγγραφα και δύναται
να καλεί τους/τις υποψηφίους/ες σε συνέντευξη. Με την
ολοκλήρωση των εργασιών της, η επιτροπή υποβάλλει
στη Συνέλευση του Τμήματος για κάθε αίτηση αναλυτικό υπόμνημα, στο οποίο τεκμηριώνεται η αποδοχή ή η
απόρριψή της.
Η Συνέλευση του Τμήματος, λαμβάνοντας υπόψη το
υπόμνημα της επιτροπής και τη γνώμη του/της προτεινόμενου/ης ΕΔΔ, εγκρίνει ή απορρίπτει αιτιολογημένα
την αίτηση του/της υποψηφίου/ας. Σε περίπτωση έγκρισης, επικυρώνει το θέμα της διατριβής και προβαίνει
στον ορισμό του/της ΕΔΔ και των δύο άλλων μελών της
τριμελούς συμβουλευτικής επιτροπής, σύμφωνα με τα
οριζόμενα στο άρθρο 5 του παρόντος Κανονισμού.
4.3.1 Στην εγκριτική απόφαση ορίζεται και η γλώσσα
συγγραφής της διδακτορικής διατριβής.
4.4 Οι υποψήφιοι που γίνονται δεκτοί υποβάλλουν στη
Γραμματεία του Τμήματος αίτηση εγγραφής και στη συνέχεια, μετά την εγγραφή τους, αίτηση στην αρμόδια
υπηρεσία έκδοσης κωδικών πρόσβασης στις ηλεκτρονικές υπηρεσίες του Ιδρύματος.
4.5 Τα ονόματα των ΥΔ, των επιβλεπόντων/ουσών,
οι τίτλοι των εκπονούμενων διδακτορικών διατριβών
και σύντομη περίληψη τους (έως 100 λέξεις), καθώς
και τα μέλη των τριμελών συμβουλευτικών επιτροπών
αναρτώνται από τη Γραμματεία του Τμήματος στον διαδικτυακό τόπο του ΤΘΣ στην ελληνική και την αγγλική
γλώσσα.
Άρθρο 5
Επίβλεψη διδακτορικής διατριβής
5.1 Ορισμός επιτροπών
Αφού εγκρίνει την αίτηση του ΥΔ, η Συνέλευση του ΤΘΣ
ορίζει τον/την ΕΔΔ της διατριβής και τα άλλα δύο μέλη
της τριμελούς Συμβουλευτικής Επιτροπής, σύμφωνα με
τις διατάξεις της ισχύουσας νομοθεσίας και τον παρόντα
Κανονισμό διδακτορικών σπουδών.
Σύμφωνα με την ισχύουσα κατά τη σύνταξη του παρόντος Κανονισμού νομοθεσία, στην τριμελή συμβου-
λευτική επιτροπή δύνανται να συμμετέχουν ως μέλη:
I. μέλη του Διδακτικού Ερευνητικού Προσωπικού (ΔΕΠ)
όλων των βαθμίδων του ΤΘΣ
II. μέλη ΔΕΠ άλλων Τμημάτων του ίδιου ή άλλου ΑΕΙ
της ημεδαπής
III. ομότιμοι καθηγητές/τριες και αφυπηρετήσαντα
μέλη ΔΕΠ
IV. ερευνητές/τριες κάθε βαθμίδας που υπηρετούν
σε ερευνητικούς και τεχνολογικούς φορείς του άρθρου
13Α του ν. 4310/2014 (Α’ 258), συμπεριλαμβανομένης
της Ακαδημίας Αθηνών, εφόσον διαθέτουν διδακτορικό
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
δίπλωμα και ερευνητική δραστηριότητα συναφή με το
αντικείμενο της διδακτορικής διατριβής,
V. μέλη ΔΕΠ σε Ανώτατα Στρατιωτικά Εκπαιδευτικά
Ιδρύματα και Ανώτατες Εκκλησιαστικές Ακαδημίες,
VI. καθηγητές/τριες ιδρυμάτων και ερευνητές/τριες
ερευνητικών οργανισμών της αλλοδαπής.
Τα μέλη της τριμελούς συμβουλευτικής επιτροπής
έχουν είτε ίδιο ή συναφές γνωστικό αντικείμενο, είτε ίδιο
ή συναφές επιστημονικό έργο με την προς εκπόνηση
διδακτορική διατριβή.
Ο αριθμός των αφυπηρετησάντων μελών ΔΕΠ που
συμμετέχουν ως μέλη στην τριμελή συμβουλευτική επιτροπή δεν δύναται να υπερβαίνει τον έναν (1).
Αν ο/η προτεινόμενος/η από τον/την αιτούντα/ούσα
ως ΕΔΔ αρνηθεί αιτιολογημένα να αναλάβει την επίβλεψη, η Συνέλευση μπορεί να προτείνει στον/την αιτού-
ντα/ούσα ως ΕΔΔ άλλο μέλος ΔΕΠ που συναινεί να τον/
την αναλάβει. Στην περίπτωση αυτή, ο/η αιτών/ούσα
εγγράφεται εφόσον αποδεχθεί τη σχετική πρόταση της
Συνέλευσης.
Η τριμελής συμβουλευτική επιτροπή είναι αρμόδια
για την υποστήριξη του/της ΥΔ κατά τη διαδικασία της
εκπόνησης και συγγραφής της διδακτορικής διατριβής,
καθώς και για την παρακολούθηση της προόδου του/
της, σύμφωνα με τα οριζόμενα στον παρόντα κανονισμό.
Ο/Η ΕΔΔ και τα μέλη της τριμελούς συμβουλευτικής
επιτροπής δεν δικαιούνται αμοιβής ή άλλης αποζημίωσης για την παρακολούθηση και υποστήριξη της εκπό-
νησης της διδακτορικής διατριβής.
5.2 Αντικατάσταση μελών τριμελούς συμβουλευτικής
επιτροπής
Αν κάποιο από τα μέλη της τριμελούς συμβουλευτικής
επιτροπής, συμπεριλαμβανομένου του επιβλέποντος,
εκλείψει ή αδυνατεί να εκπληρώσει τα καθήκοντά του,
έπειτα από αιτιολογημένο αίτημα του ιδίου ή του ΥΔ,
με απόφαση της Συνέλευσης του Τμήματος δύναται να
ορίζεται αντικαταστάτης του έως την ολοκλήρωση της
εκπόνησης της διδακτορικής διατριβής.
5.3 Μετακίνηση/συνταξιοδότηση ΕΔΔ
5.3.1 Αν ο/η επιβλέπων/ουσα ή μέλος της τριμελούς
συμβουλευτικής επιτροπής μετακινηθεί σε άλλο Τμήμα
του ιδίου ή άλλου ΑΕΙ ή αφυπηρετήσει, δύναται να συνεχίσει να κατέχει την ιδιότητα του επιβλέποντος της
διδακτορικής διατριβής, εφόσον συναινεί, και ο τίτλος
απονέμεται από το ΑΕΙ, στο οποίο ανήκει το Τμήμα που
ξεκίνησε η εκπόνηση της διατριβής.
5.3.2 Εφόσον η εκπόνηση εντάσσεται στο πλαίσιο
ερευνητικού προγράμματος το οποίο παραμένει στο
Τμήμα, η Συνέλευση του Τμήματος δύναται να προβαίνει στην αντικατάσταση του επιβλέποντος.
5.4 Οι διδάσκοντες/ουσες στο ΤΘΣ δεν μπορεί να επιβλέπουν ταυτόχρονα περισσότερους από έξι (6) υποψή-
φιους/ες διδάκτορες.
5.4.1 Υπέρβαση του ορίου αυτού επιτρέπεται, για εξαιρετικούς και τεκμηριωμένους λόγους, μόνο κατόπιν σχε-
τικής απόφασης της Συνέλευσης.
Άρθρο 6
Χρονική διάρκεια εκπόνησης διδακτορικής
διατριβής
6.1 Ελάχιστη χρονική διάρκεια απόκτησης διδακτορικού διπλώματος
Η χρονική διάρκεια για την απόκτηση Διδακτορικού
Διπλώματος δεν δύναται να είναι μικρότερη από τρία (3)
πλήρη ημερολογιακά έτη από την ημερομηνία ορισμού
της τριμελούς συμβουλευτικής επιτροπής.
6.2 Ανώτατη χρονική διάρκεια ολοκλήρωσης της διδακτορικής διατριβής
Ως ανώτατη χρονική διάρκεια ολοκλήρωσης της διδακτορικής διατριβής ορίζονται τα έξι (6) ημερολογιακά
έτη.
6.3 Παράταση χρονικής διάρκειας εκπόνησης της διδακτορικής διατριβής
Με απόφαση της Συνέλευσης του Τμήματος δύναται
να παρατείνεται η ανώτατη χρονική διάρκεια εκπόνησης
διδακτορικής διατριβής, κατόπιν αιτήματος του/της ΥΔ
και με τη σύμφωνη γνώμη της τριμελούς συμβουλευτικής επιτροπής για σπουδαίο λόγο. Ο/Η ΥΔ υποβάλλει
εγκαίρως και οπωσδήποτε πριν εξαντληθεί η ανώτατη
χρονική διάρκεια εκπόνησης της διδακτορικής διατριβής
τεκμηριωμένο αίτημα στη Γραμματεία του Τμήματος, με
σύμφωνη γνώμη της τριμελούς επιτροπής. Για τη χορήγηση παράτασης αποφαίνεται η Συνέλευση του Τμήμα-
τος, λαμβάνοντας υπόψη την εισήγηση της τριμελούς
συμβουλευτικής επιτροπής. Η παράταση δεν μπορεί να
υπερβαίνει τα τρία (3) έτη.
6.4 Αναστολή φοίτησης
Ο/Η ΥΔ μπορεί, εφόσον δεν έχει υπερβεί την ανώτατη χρονική διάρκεια σπουδών, να ζητήσει, με επαρκώς
αιτιολογημένη αίτησή του/της, αναστολή σπουδών έως
και δύο (2) έτη συνολικά.
Ο χρόνος της αναστολής φοίτησης δεν προσμετράται
στην προβλεπόμενη μέγιστη χρονική διάρκεια εκπόνησης της διδακτορικής διατριβής.
Κατά τη διάρκεια της αναστολής φοίτησης, ο/η ΥΔ δεν
επωφελείται των δικαιωμάτων και των παροχών που
προβλέπονται για τους/τις ΥΔ.
Άρθρο 7
Δικαιώματα και υποχρεώσεις των υποψηφίων
διδακτόρων
7.1 Οι διδακτορικές σπουδές προσφέρονται δωρεάν.
7.2. Σε όλη τη χρονική διάρκεια εκπόνησης της διδακτορικής τους διατριβής, οι ΥΔ έχουν τα δικαιώματα
των φοιτητών/τριών μεταπτυχιακών προγραμμάτων
σπουδών και κάθε άλλο δικαίωμα που ορίζεται από την
κείμενη νομοθεσία και τον παρόντα Κανονισμό.
7.3 Οι ΥΔ έχουν τη δυνατότητα διεξαγωγής μέρους της
έρευνάς τους σε άλλο ίδρυμα, ινστιτούτο ή ερευνητικό
κέντρο της ημεδαπής ή της αλλοδαπής, με απόφαση της
Συνέλευσης του Τμήματος.
7.4 Οι ΥΔ δύνανται να συμμετέχουν σε ερευνητικά
έργα/προγράμματα του ΕΚΠΑ.
7.5 Υποτροφίες
Το ΕΚΠΑ και το ΤΘΣ δύναται να παρέχει υποτροφίες
σε ΥΔ με κριτήρια αριστείας και σκοπό την επιβράβευΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
σή τους, όπως επίσης και ανταποδοτικές υποτροφίες
για παροχή έργου ή για συμμετοχή σε ερευνητικά και
αναπτυξιακά έργα.
Οι υποτροφίες μπορούν να καλύπτονται είτε από τα
αποθεματικά του Ειδικού Λογαριασμού Κονδυλίων Έρευνας (ΕΛΚΕ) είτε από πόρους αυτοχρηματοδοτούμενων
προγραμμάτων του ΕΚΠΑ, είτε από χρηματοδοτήσεις
ερευνητικών ή/και αναπτυξιακών προγραμμάτων, είτε
από χορηγίες, είτε από δωρεές νομικών και φυσικών
προσώπων, είτε από πόρους του ΤΘΣ.
Για τη χορήγηση της υποτροφίας, οι υποψήφιοι:
- πρέπει να έχουν ολοκληρώσει τουλάχιστον το 1ο έτος
διδακτορικών σπουδών,
- δεν πρέπει να κατέχουν έμμισθη θέση στον δημόσιο
ή στον ιδιωτικό τομέα ούτε και να λαμβάνουν υποτροφία από οποιονδήποτε άλλο φορέα για το συγκεκριμένο
χρονικό διάστημα.
Έπειτα από δημόσια πρόσκληση εκδήλωσης ενδιαφέροντος, οι ΥΔ που πληρούν τους όρους και τις προϋπο-
θέσεις για τη χορήγηση της υποτροφίας, υποβάλλουν
σχετική αίτηση με τα απαραίτητα δικαιολογητικά για
χορήγηση υποτροφίας.
Ανάλογα με την πηγή χρηματοδότησης των υποτροφιών ορίζονται τα όργανα που είναι αρμόδια για τη διαδι-
κασία επιλογής των υποτρόφων (π.χ. Επιτροπή Ερευνών,
Συνέλευση Τμήματος ΤΘΣ κ.λπ.)
7.5.1 Υποτροφίες αριστείας
7.5.1.1 Προβλέπονται υποτροφίες με σκοπό την επιβράβευση ΥΔ με εξαιρετική επίδοση στην έρευνά τους. Ο
ανώτατος αριθμός υποτροφιών ορίζεται από τα αρμόδια
όργανα ανάλογα με την πηγή χρηματοδότησης (ΕΛΚΕ,
Συνέλευση Τμήματος ΤΘΣ κ.λπ.).
7.5.1.2 Κριτήρια επιλογής για τις υποτροφίες αριστείας
είναι τα ακόλουθα:
- Έκθεση προόδου/εισήγηση από την τριμελή συμβουλευτική επιτροπή,
- Ερευνητικό έργο,
- Δημοσιεύσεις,
- Συμβολή στο εκπαιδευτικό/εργαστηριακό/ερευνητικό έργο του Τμήματος,
- Ατομική ή οικογενειακή οικονομική κατάσταση.
7.5.2 Ανταποδοτικές υποτροφίες
Για τους/τις ΥΔ προβλέπονται ανταποδοτικές υποτροφίες για την παροχή ερευνητικού, επιστημονικού,
διοικητικού, τεχνικού και λοιπού υποστηρικτικού έργου
των δραστηριοτήτων του ΤΘΣ Το κόστος των υποτροφιών δύναται να βαρύνει τον προϋπολογισμό έργων/
προγραμμάτων τα οποία χρηματοδοτούνται από ιδιωτικούς, διεθνείς και ίδιους πόρους του άρθρου 230 του
ν. 4957/2022, καθώς και συγχρηματοδοτούμενων έργων του Εταιρικού Συμφώνου για το Πλαίσιο Ανάπτυξης
(ΕΣΠΑ).
7.5.2.1 Υποχρεώσεις υποτρόφων
Οι υπότροφοι οφείλουν:
- να προσφέρουν εργασία από σαράντα (40) ώρες έως
ογδόντα (80) ώρες μηνιαίως στο Τμήμα όπου είναι εγγεγραμμένοι/ες, εφόσον τους ζητηθεί,
- να τηρούν τα οριζόμενα από το Τμήμα σχετικά με
την παρουσία τους,
- να τηρούν τις προθεσμίες για την κατάθεση όλων των
δικαιολογητικών απόδοσης της υποτροφίας.
Σε περίπτωση που διαπιστωθεί συμπεριφορά ασυμβίβαστη με την ιδιότητα του/της υποτρόφου, τα αρμόδια
όργανα διακόπτουν άμεσα την υποτροφία.
7.5.2.2 Διαδικασία χορήγησης
Η υποτροφία καταβάλλεται μηνιαίως στους/στις δικαιούχους, έπειτα από γραπτή βεβαίωση, στην οποία
αναγράφεται ο ακριβής αριθμός ωρών παρουσίας και
η εκτέλεση των καθηκόντων τους.
Η βεβαίωση υπογράφεται από τον/την Πρόεδρο του
Τμήματος όπου φοιτούν οι υπότροφοι και σφραγίζεται
από τη Γραμματεία του Τμήματος.
7.5.2.3 Κριτήρια επιλογής για τις ανταποδοτικές υποτροφίες:
- Έκθεση προόδου/εισήγηση από την τριμελή συμβουλευτική επιτροπή,
- Ερευνητικό έργο,
- Δημοσιεύσεις,
- Συμβολή στο εκπαιδευτικό/εργαστηριακό/ερευνητικό έργο του Τμήματος,
- Ατομική ή οικογενειακή οικονομική κατάσταση,
- Κοινωνικά κριτήρια (όπως ορφανοί/ές, πολύτεκνοι/ες,
τρίτεκνοι/ες, σοβαροί λόγοι υγείας, ΑΜΕΑ, μονογονεϊκή
οικογένεια, αδέλφια φοιτητές/τριες σε άλλη πόλη κ.ά.).
Το ανώτατο ύψος των ανταποδοτικών υποτροφιών
ανέρχεται στα 650€ για 80 ώρες.
7.6 Στους/Στις ΥΔ, με απόφαση της Συνέλευσης του
Τμήματος, δύναται να ανατεθεί επικουρικό διδακτικό
έργο με ωριαία αντιμισθία σε προγράμματα σπουδών
πρώτου και δεύτερου κύκλου.
Ως επικουρικό διδακτικό έργο ορίζεται η επικουρία
των μελών ΔΕΠ κατά την άσκηση του διδακτικού τους
έργου, η άσκηση των φοιτητών/τριών, η διεξαγωγή
φροντιστηρίων, εργαστηριακών ασκήσεων, η εποπτεία
εξετάσεων και η διόρθωση ασκήσεων.
Το ανώτατο όριο ωριαίας αντιμισθίας, το οποίο βαρύνει αποκλειστικά ιδιωτικούς, ιδίους και διεθνείς πόρους
του Ιδρύματος, είναι 8,12 €/ώρα.
7.7 Οι ΥΔ έχουν τις ακόλουθες υποχρεώσεις:
- ανανεώνουν την εγγραφή τους με την έναρξη κάθε
ακαδημαϊκού έτους. Η υποβολή του υπομνήματος προόδου (βλ. παρακάτω, σημείο 3) ισοδυναμεί με ανανέωση
της εγγραφής του/της ΥΔ,
- ενημερώνουν άμεσα τη Γραμματεία για κάθε αλλαγή στα στοιχεία της επικοινωνίας τους (ηλεκτρονική και
ταχυδρομική διεύθυνση, τηλέφωνα),
- υποβάλλουν εγγράφως αναλυτικό υπόμνημα προόδου της διατριβής τους προς την τριμελή συμβουλευτική
επιτροπή και να παρουσιάζουν προφορικά, διά ζώσης
ή με τηλεδιάσκεψη, την πρόοδό της σε ετήσια βάση,
από την 1η Νοεμβρίου ως την 20η Δεκεμβρίου, μετά
την παρέλευση ενός τουλάχιστον έτους από την πρώτη
εγγραφή τους.
Αντίγραφο του υπομνήματος, καθώς και σχόλια επ’
αυτού από τον Επιβλέποντα και την τριμελή συμβουλευτική επιτροπή καταχωρίζονται στον ατομικό φάκελο
του υποψηφίου.
Οι ΥΔ έχουν υποχρέωση να:
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
- συνεργάζονται με τον/την ΕΔΔ και τα μέλη της συμβουλευτικής επιτροπής για την υποστήριξη της εκπόνη-
σης της διατριβής τους,
- παρέχουν επικουρικό διδακτικό έργο σύμφωνα με τις
ανάγκες των προγραμμάτων πρώτου και δεύτερου κύκλου σπουδών του ΤΘΣ, κατόπιν υπόδειξης του/της ΕΔΔ,
- συμμετέχουν στο ερευνητικό έργο και στις δράσεις
των εργαστηρίων του ΤΘΣ,
- παρακολουθούν ημερίδες/συνέδρια/σεμινάρια και
λοιπές επιστημονικές διοργανώσεις στο ευρύτερο πεδίο
ενδιαφέροντος της διδακτορικής τους διατριβής,
- συμμετάσχουν με ανακοίνωση σε δύο (2) τουλάχιστον εθνικά και διεθνή συνέδρια ή ημερίδες, στην
ημεδαπή ή/και στην αλλοδαπή με θέμα σχετικό με την
πρόοδο της έρευνάς τους και με ευθύνη του/της ΕΔΔ.
- πραγματοποιήσουν στη διάρκεια εκπόνησης της διατριβής τους δύο (2) τουλάχιστον δημοσιεύσεις σχετικές με το
αντικείμενο της διατριβής τους και με ευθύνη του/της ΕΔΔ
σε αναγνωρισμένα επιστημονικά περιοδικά με κριτές, σε
πρακτικά συνεδρίων με κριτές, σε συλλογικούς τόμους κ.λπ.
- δημιουργήσουν προφίλ σε βιβλιογραφικές βάσεις
δεδομένων (Google Scholar, Scopus, κ.λπ.),
- υποβάλουν, πριν από την υποστήριξη της διδακτορικής τους διατριβής, στη Γραμματεία του Τμήματος, σε
αρχείο Word ή Excel, όλες τις δημοσιεύσεις που πραγματοποίησαν κατά τη διάρκεια της εκπόνησης της διατρι-
βής, δηλαδή από την εγγραφή τους έως και τις 31/12 του
έτους ολοκλήρωσης της διατριβής τους.
- τηρούν απαρεγκλίτως τον κώδικα ακαδημαϊκής δεοντολογίας, τον κώδικα δεοντολογίας του ΤΘΣ και τον
Κώδικα δεοντολογίας και καλής πρακτικής του ΕΚΠΑ
Επίσης, οι ΥΔ μπορούν να:
- συμμετέχουν σε δράσεις διασύνδεσης του ΤΘΣ, της
Φιλοσοφικής Σχολής και του ΕΚΠΑ με την κοινωνία,
- πραγματοποιήσουν στη διάρκεια εκπόνησης της διατριβής τους δύο (2) τουλάχιστον διδασκαλίες στο πλαίσιο
ενός μαθήματος σε ΑΕΙ της ημεδαπής ή της αλλοδαπής
και σε διδακτικό αντικείμενο ίδιο ή συναφές με το θέμα
της διατριβής τους,
- συνεισφέρουν με τη συνολική επιστημονική και καλλιτεχνική δραστηριότητά τους στη θετική προβολή του
ΤΘΣ και του ΕΚΠΑ στην ελληνική και διεθνή ακαδημαϊκή
κοινότητα και στην ελληνική κοινωνία.
Άρθρο 8
Εκπόνηση της διδακτορικής διατριβής
8.1 Η διδακτορική διατριβή οφείλει να είναι πρωτότυπη εργασία, να αποτελεί ουσιαστική συμβολή στην
επιστημονική έρευνα, να είναι βιβλιογραφικά τεκμηριωμένη και να τηρεί τη νομοθεσία περί λογοκλοπής και
προστασίας των πνευματικών δικαιωμάτων.
8.2 Αλλαγή τίτλου/θέματος διδακτορικής διατριβής
Ο τίτλος της διδακτορικής διατριβής δύναται να τροποποιηθεί μερικώς για επιστημονικούς λόγους, με τη
σύμφωνη γνώμη του/της ΕΔΔ, ύστερα από αιτιολογημένη αίτηση του/της ΥΔ και απόφαση της Συνέλευσης του
Τμήματος. Η αίτηση τροποποίησης μπορεί να υποβληθεί
μέχρι την ημερομηνία κατάθεσης της εισηγητικής έκθεσης της τριμελούς συμβουλευτικής επιτροπής.
Σε περίπτωση πλήρους αλλαγής του θέματος της διδακτορικής διατριβής, ο/η ΥΔ καταθέτει εκ νέου αίτηση
εκπόνησης διδακτορικής διατριβής και ακολουθούνται
οι διαδικασίες επιλογής και επίβλεψης που προβλέπονται στον παρόντα Κανονισμό, χωρίς να προσμετράται
στον χρόνο εκπόνησης της διδακτορικής διατριβής ο
όποιος χρόνος εκπόνησης της προηγούμενης διδακτορικής διατριβής.
Η διαδικασία αυτή προβλέπεται άπαξ.
8.3 Γλώσσα συγγραφής διδακτορικής διατριβής
Η διδακτορική διατριβή συντάσσεται σε γλώσσα που
αποφασίζει η Συνέλευση του Τμήματος, η οποία λαμβάνει υπόψη τη γλώσσα συγγραφής που έχει προτείνει ο
υποψήφιος διδάκτορας στην αίτησή του και τα σχετικά
αποδεικτικά γλωσσομάθειας του/της ΥΔ. Σε περίπτωση
που η γλώσσα της διατριβής είναι διάφορη της ελληνικής, υποβάλλεται υποχρεωτικά εκτενής περίληψη στην
ελληνική γλώσσα.
Υπάρχει δυνατότητα αλλαγής της γλώσσας συγγραφής, με απόφαση της Συνέλευσης του ΤΘΣ, έπειτα από
αιτιολογημένη αίτηση του/της ΥΔ και με τη σύμφωνη
γνώμη του/της ΕΔΔ και των μελών της τριμελούς συμβουλευτικής επιτροπής.
8.4 Οδηγίες συγγραφής διδακτορικής διατριβής
Στο εσώφυλλο κάθε κατατιθέμενης και εγκρινόμενης
διδακτορικής διατριβής, μνημονεύεται, σε εμφανές σημείο, η σύνθεση της τριμελούς συμβουλευτικής επιτρο-
πής, καθώς και της επταμελούς εξεταστικής επιτροπής
της διδακτορικής διατριβής.
Ο διδάκτορας συμπεριλαμβάνει στο κείμενο της διδακτορικής διατριβής του δήλωση ότι η εργασία του δεν
είναι προϊόν λογοκλοπής, η οποία επέχει θέση υπεύθυνης δήλωσης.
Οι ΥΔ είναι υποχρεωμένοι/ες να τηρούν τις Οδηγίες
συγγραφής διδακτορικής διατριβής, που είναι αναρτημένες στην ιστοσελίδα του Τμήματος.
Άρθρο 9
Κρίση διδακτορικής διατριβής
9.1 Μετά την ολοκλήρωση της συγγραφής της διδακτορικής διατριβής, η κρίση της γίνεται από επταμελή
εξεταστική επιτροπή, σύμφωνα με την ισχύουσα νομοθεσία και τον παρόντα Κανονισμό διδακτορικών σπουδών.
9.2 Αίτηση υποστήριξης και αξιολόγησης
Μετά την ολοκλήρωση της συγγραφής της διδακτορικής διατριβής και την υποβολή του τελευταίου υπο-
μνήματος σχετικά με την πρόοδό της προς την τριμελή
συμβουλευτική επιτροπή, ο/η ΥΔ υποβάλλει αίτηση για
δημόσια υποστήριξη και αξιολόγησή της.
Η τριμελής συμβουλευτική επιτροπή δέχεται ή απορρίπτει την αίτηση του/της ΥΔ για δημόσια υποστήριξη
και αξιολόγησή της.
Αν η τριμελής συμβουλευτική επιτροπή αποδεχτεί την
αίτηση του/της ΥΔ, συντάσσει, σε εύλογο χρονικό διάστημα
από την παραλαβή της διατριβής, αναλυτική εισηγητική
έκθεση και την υποβάλλει στη Συνέλευση του Τμήματος
ζητώντας τον ορισμό επταμελούς εξεταστικής επιτροπής.
Αν η τριμελής συμβουλευτική επιτροπή δεν αποδεχτεί
την αίτηση του/της ΥΔ, του/της επιστρέφει τη διατριβή
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
με συγκεκριμένες παρατηρήσεις για βελτίωση και θέτει
προθεσμία υποβολής της διατριβής με διορθώσεις όχι
μεγαλύτερη των έξι (6) μηνών. Μετά την παρέλευση της
προθεσμίας αυτής, εάν ο ΥΔ δεν έχει υποβάλει τη διορθωμένη εκδοχή της διατριβής του, διαγράφεται.
Σε περίπτωση που εκ νέου η τριμελής συμβουλευτική
επιτροπή απορρίψει την αίτηση του/της ΥΔ για δημόσια
υποστήριξη και αξιολόγηση της διατριβής, ο ΥΔ διαγράφεται.
9.3 Συγκρότηση επταμελούς εξεταστικής επιτροπής
Έπειτα από έγγραφη θετική εισήγηση της τριμελούς
συμβουλευτικής επιτροπής για δημόσια υποστήριξη και
αξιολόγηση της διδακτορικής διατριβής προς τη Συνέλευση του Τμήματος, η Συνέλευση, σε εύλογο χρονικό
διάστημα, ορίζει επταμελή εξεταστική επιτροπή για την
κρίση και την αξιολόγηση της διδακτορικής διατριβής.
Στην επταμελή εξεταστική επιτροπή μετέχουν εξ ορισμού τα μέλη της τριμελούς συμβουλευτικής επιτροπής.
Τα υπόλοιπα τέσσερα (4) μέλη ορίζονται με βάση την κείμενη νομοθεσία. Κατά τη σύνταξη του παρόντος Κανονι-
σμού, τα μέλη ορίζονται με βάση την παρ. 1 του άρθρου
94 του ν. 4957/2022, με βάση δηλαδή τα ίδια κριτήρια
που ισχύουν για τον ορισμό των τριμελών επιτροπών
(άρθρο 5, παράγραφος 1 του παρόντος κανονισμού).
Το γνωστικό αντικείμενο και το επιστημονικό έργο των
μελών της επταμελούς εξεταστικής επιτροπής πρέπει να
είναι συναφή προς το αντικείμενο της υπό κρίση διδακτορικής διατριβής.
Μετά τη συγκρότηση της επταμελούς εξεταστικής
επιτροπής, η εισηγητική έκθεση κοινοποιείται στα μέλη
της, καθώς και στον/στην ΥΔ.
Ο/Η ΥΔ υποχρεούται να αποστείλει σε όλα τα μέλη της
επταμελούς εξεταστικής επιτροπής ένα (1) αντίτυπο της
διδακτορικής διατριβής, σε ηλεκτρονική ή/και έντυπη
μορφή και να υποβάλει υπεύθυνη δήλωση ότι η διατριβή αποτελεί πρωτότυπη εργασία του/της και δεν είναι
προϊόν λογοκλοπής.
9.4 Δημόσια υποστήριξη και αξιολόγηση της διδακτορικής διατριβής
Σε εύλογο χρονικό διάστημα από τον ορισμό της Επταμελούς Επιτροπής πραγματοποιείται η δημόσια υποστή-
ριξη της διατριβής, η οποία μπορεί να πραγματοποιηθεί
στην ελληνική ή στη γλώσσα συγγραφής της διατριβής.
Η ημερομηνία της δημόσιας υποστήριξης ορίζεται από
τη Συνέλευση σε συνεννόηση με τον/την ΕΔΔ, τον ΥΔ
και τα μέλη της επταμελούς επιτροπής.
Η συνεδρίαση για τη δημόσια υποστήριξη της διατριβής δύναται να πραγματοποιηθεί διά ζώσης, με τηλεδιά-
σκεψη και υβριδικά, εφόσον δεν είναι δυνατή η φυσική
παρουσία όλων των μελών της εξεταστικής επιτροπής.
Η δημόσια υποστήριξη είναι ανοιχτή στην πανεπιστημιακή κοινότητα και στο κοινό και ανακοινώνεται στην
ιστοσελίδα του Τμήματος.
Η παρουσίαση της διατριβής από τον/ην ΥΔ είναι προφορική και τα μέλη της Επταμελούς Επιτροπής τοποθε-
τούνται επ’ αυτής και υποβάλλουν ερωτήσεις στον/ην
υποψήφιο/α.
Στη συνέχεια, η εξεταστική επιτροπή συνεδριάζει
χωρίς την παρουσία τρίτων και αξιολογεί την εργασία
ως προς την ποιότητα, την πληρότητα, την πρωτότυπη
σκέψη και τη συμβολή της στην επιστήμη και συντάσσει
το σχετικό πρακτικό αξιολόγησης.
Για την απονομή του Διδακτορικού Διπλώματος απαιτείται η σύμφωνη γνώμη και η θετική αξιολόγηση της
διδακτορικής διατριβής από πέντε (5) τουλάχιστον μέλη.
9.4.1 Σε περίπτωση έγκρισης της διατριβής, η εξεταστική επιτροπή την αξιολογεί με τους βαθμούς ΚΑΛΩΣ,
ΛΙΑΝ ΚΑΛΩΣ ή ΑΡΙΣΤΑ. Λόγω εξαιρετικής ποιότητας
της διδακτορικής διατριβής, υπάρχει δυνατότητα, με
ομόφωνη απόφαση της επταμελούς επιτροπής, ο διδακτορικός τίτλος να απονεμηθεί με τη μνεία «Άριστα μετ’
επαίνου».
9.4.2 Η επιτροπή δύναται να ζητήσει από τον/ην ΥΔ
να βελτιώσει σημαντικά ή να αναμορφώσει ριζικά τη
διατριβή και να την υποβάλει εκ νέου για υποστήριξη.
Στην περίπτωση αυτή, η νέα υποστήριξη αυτή μπορεί
να πραγματοποιηθεί τουλάχιστον τρεις και το αργότερο
έξι μήνες μετά την πρώτη υποστήριξη. Εάν η διατριβή
απορριφθεί για δεύτερη φορά, η Επιτροπή κοινοποιεί
την αιτιολογημένη απόφασή́ της στη Συνέλευση του
Τμήματος, η οποία με τη σειρά της ενημερώνει εγγράφως τον ΥΔ για τη διαγραφή του.
9.4.3 Η επταμελής εξεταστική επιτροπή δύναται επίσης
να ζητήσει επιμέρους διορθώσεις από τον/την ΥΔ και να
ορίσει προθεσμία για την επανυποβολή της διατριβής
όχι μεγαλύτερη του ενός (1) και μικρότερη των τριών
(3) μηνών.
Στην περίπτωση αυτή, ο/η ΥΔ καταθέτει τη διορθωμένη διδακτορική διατριβή στην επταμελή εξεταστική
επιτροπή και στη Γραμματεία του Τμήματος, εντός της
ορισθείσας προθεσμίας. Εφόσον τουλάχιστον πέντε (5)
μέλη από τα επτά (7) της επταμελούς εξεταστικής επιτροπής βεβαιώσουν ότι ο/η ΥΔ προέβη στις απαιτούμε-
νες διορθώσεις, ο/η ΥΔ μπορεί να καταθέσει αίτηση για
αναγόρευση σε Διδάκτορα. Διαφορετικά, η διδακτορική
διατριβή απορρίπτεται, η Επιτροπή κοινοποιεί την αιτιολογημένη απόφασή́ της στη Συνέλευση του Τμήματος,
η οποία με τη σειρά της ενημερώνει εγγράφως τον ΥΔ
για τη διαγραφή του.
9.5 Η ιδιότητα του/της διδάκτορα αποκτάται από την
ημερομηνία έγκρισης της διδακτορικής διατριβής από
την επταμελή εξεταστική επιτροπή. Η αναγόρευση από
τη Συνέλευση του Τμήματος έχει βεβαιωτικό χαρακτήρα.
Άρθρο 10
Αναγόρευση-Καθομολόγηση Διδακτόρων
10.1 Η διαδικασία που ακολουθείται πριν από την αναγόρευση του/της ΥΔ σε διδάκτορα περιλαμβάνει:
- Αίτηση υποψηφίου/ας για αναγόρευση-καθομολόγηση
- Κατάθεση διατριβής στη Γραμματεία του Τμήματος
σε ψηφιακή μορφή
- Κατάθεση διατριβής στο Ψηφιακό Αποθετήριο "ΠΕΡΓΑΜΟΣ"
- Κατάθεση διατριβής στο Εθνικό Κέντρο Τεκμηρίωσης
10.2 Η διαδικασία αναγόρευσης, καθομολόγησης και
απονομής του Διδακτορικού Διπλώματος γίνεται στο πλαίσιο της Συνέλευσης του Τμήματος Θεατρικών Σπουδών.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1821/11.04.2025
Η διαδικασία αναγόρευσης-καθομολόγησης διδακτόρων πραγματοποιείται δις ετησίως, εκτός αν συντρέχουν
ειδικοί λόγοι.
10.3 Το κείμενο του/της Προέδρου για την αναγόρευση των διδακτόρων, το κείμενο του όρκου για τους/τις
διδάκτορες ή για όσους/όσες δεν επιθυμούν να δώσουν
όρκο θρησκευτικού αλλά απλή επίκληση της τιμής και
συνείδησης τους, καθορίζονται από το ΕΚΠΑ.
10.4 Χρησιμοποιείται ενιαίος τύπος για το Διδακτορικό
Δίπλωμα, σύμφωνα με τα πρότυπα που περιλαμβάνονται
στο παράρτημα II του Κανονισμού Μεταπτυχιακών και
Διδακτορικών Σπουδών του ΕΚΠΑ, όλα τα στοιχεία των
οποίων (σχήμα και μέγεθος τίτλου, μέγεθος και διάταξη
λογότυπου, κείμενο, αποστάσεις, γραμματοσειρά, κ.λπ.)
είναι δεσμευτικά.
Άρθρο 11
Πνευματικά δικαιώματα
11.1 Ο/Η συγγραφέας της διδακτορικής διατριβής
είναι ο/η δικαιούχος του περιουσιακού και ηθικού δικαιώματος πνευματικής ιδιοκτησίας, του περιεχομένου
της διατριβής του/της, σύμφωνα με τον ν. 2121/1993,
όπως ισχύει.
11.2 Σε περίπτωση που η διδακτορική διατριβή εντάσσεται στο πλαίσιο ερευνητικού προγράμματος που διε-
ξάγεται από ερευνητική ομάδα, τα δικαιώματα διανοητικής ή/και βιομηχανικής ιδιοκτησίας που ενδεχομένως
προκύψουν από τα αποτελέσματα της έρευνας της διδακτορικής διατριβής ανήκουν τόσο στον/στη διδάκτορα
όσο και στον/στην ΕΔΔ ή σε άλλους/ες ερευνητές/τριες
που μετέχουν στην ερευνητική ομάδα, σύμφωνα με την
ισχύουσα νομοθεσία.
11.3 Τα δικαιώματα βιομηχανικής ιδιοκτησίας (π.χ.
ευρεσιτεχνίες), που ενδεχομένως προκύψουν από τα
αποτελέσματα της έρευνας της διδακτορικής διατριβής
και μόνο, ανήκουν στον/στη διδάκτορα, στον/στην ΕΔΔ
και στο ΕΚΠΑ, κατά τα νόμιμα ποσοστά. Μπορεί δε, να
ανήκουν και σε μέλη της ερευνητικής ομάδας τα οποία
έχουν συμβάλει σημαντικά στη δημιουργία και την αξιοποίηση των παραπάνω ερευνητικών αποτελεσμάτων.
11.4 Για τα θέματα αυτά μπορεί να υπογραφεί σύμβαση
μεταξύ των μερών σε οποιοδήποτε στάδιο της έρευνας.
Άρθρο 12
Διαγραφή υποψήφιων διδακτόρων
Η Συνέλευση του Τμήματος αποφασίζει, έπειτα από
εισήγηση κατά πλειοψηφία της τριμελούς συμβουλευτικής επιτροπής, τη διαγραφή του/της ΥΔ:
- εφόσον δεν ανανεώσει την ετήσια εγγραφή του/της.
Η υποβολή της έκθεσης προόδου νοείται ως ανανέωση
της εγγραφής,
- εφόσον υπερβεί τη μέγιστη χρονική διάρκεια εκπόνησης διδακτορικής διατριβής, σύμφωνα με την ισχύουσα
νομοθεσία,
- κατόπιν αιτήσεως του/της ΥΔ,
- εφόσον δεν υποβάλλει ετήσια αναλυτικά υπομνήματα σχετικά με την πρόοδο της διατριβής του/της,
- εάν έχει παραβιάσει τις κείμενες διατάξεις προβαίνοντας σε πειθαρχικά παραπτώματα.
Μετά τη διαγραφή του/της ΥΔ, το θέμα που είχε αναλάβει αποδεσμεύεται.
Άρθρο 13
Αξιολόγηση διδακτορικών σπουδών
Οι διδακτορικές σπουδές που προσφέρονται από τις
Σχολές και τα Τμήματα του ΕΚΠΑ υπόκεινται σε εξωτερική αξιολόγηση σύμφωνα με την ισχύουσα νομοθεσία.
Άρθρο 14
Μεταβατικές διατάξεις
Οι διατάξεις του παρόντος κανονισμού ισχύουν και
για τους εγγεγραμμένους υποψήφιους διδάκτορες στο
Τμήματος Θεατρικών Σπουδών από το ακαδημαϊκό έτος
2023-2024 και εξής.
Για όσα θέματα δεν ορίζονται στον παρόντα κανονισμό ή στον κανονισμό μεταπτυχιακών και διδακτορικών
σπουδών του ΕΚΠΑ αρμόδια να αποφασίσει είναι η Συνέλευση του Τμήματος.
Η απόφαση αυτή να δημοσιευθεί στην Εφημερίδα της
Κυβερνήσεως.
Ο Πρύτανης
ΓΕΡΑΣΙΜΟΣ ΣΙΑΣΟΣ
Καποδιστρίου 34, 104 32 Αθήνα
Αποστολή εγγράφων προς δημοσίευση στο ΦΕΚ
στην ηλεκτρονική διεύθυνση https://eservices.et.gr

[Source: 20250201821.pdf | Tokens: 35263]